  Майя Бывальцева Бускель Татарстанын улӥсь удмуртъёс анай кылъёсын диктант гожтонъя элькун акцие пыриськизы. Казаньын укмыс егитъёс удмурт кылын шонер гожъяськыны быгатэмзэс эскеризы. Со сярысь ивортодэтъя «Удмуртия» агентстволы Татарстанысь удмуртъёслэн автономизылэн быдэсъясь кивалтӥсез, удмурт кылъя дышетӥсь Ольга Чайникова вераз. 70 процентэз ньыльлы но витьлы гожтӥзы, кылемез - куиньёслы. Кык витьёсмы вал ке, одӥгез идеальной - одӥг янгышез но йӧ вал: пунктуационной но, орфографической но Ольга Чайникова, удмурт кылъя дышетӥсьСолэн кылъёсызъя, тросэзлы егитъёслы диктант гожтыны кельшиз, та ужрадэз выльысь ортчытъяны мылкыдзэс веразы. Нырысь ик, школаын кадь асьсэзыс шӧдӥзы. Удмурт кылын ручкаен листок вылын гожъяськемзы но кемалась вылымтэ ни. Соин ик ӝутскем мылкыдын кошкизы, шумпотэмын вал таӵе формат ортчиз шуыса Ольга Чайникова, удмурт кылъя дышетӥсьКазаньын улӥсь егит удмуртъёс котькуд покчиарняе вераськыны, ӵошен кенешыны люкаськыло. Сыӵе пумиськонын диктант но гожтыны дыр висъяллялозы, оло. Озьы ик Ольга Чайникова пусйиз, удмурт кылын диктантэз Агрыз, Бавлы, Балтась, Кукмор, Мамадыш, Сабы ёросъёсын улӥсь удмуртъёс но гожтӥзы. Вань пыриськисьёслы таукаронъёс сётӥзы. Ватсалом, «Татарстанын улӥсь калыкъёслэн анай кылъёсынызы диктант» ужрадэз Анай кылъёслэн но калыкъёслэн огазеяськонзылэн арзы улсын ортчытӥзы. Кык нуналскын 16 пӧртэм кылъёсын диктантъёс гожтӥзы. Тодэ вайытом, Казаньын Калыкъёслэн эшъяськон юртазы ужась арнянунал школа улсын удмурт кылъя урокъёс нуо.  Нялтас вераса, 3-7 шуркынмонэ куатетӥ ползэ Бадӟым этнографи диктант ортчоз. Туэ ужрадэ онлайн амалэн гинэ пыриськыны луоз.  Тегъёс: Мерлык Казань удмуртъёс удмурткыл Татарстан  